Starptautiskā Kuģniecības kamera

**Starptautiskā Kuģniecības kamera** (, saīsināti **ICS**) ir viena no pasaules kuģniecības pamata organizācijām, kura pārstāv apmēram 80% pasaules tirdzniecības flotes tonnāžas caur nacionālajām kuģu īpašnieku asociācijām. Tā interesējas par jūrniecību regulējošiem normatīvajiem aktiem, kā arī vispārējo kuģniecības darbību ietekmējošiem un juridiskiem jautājumiem. Tajā darbojas vairāk nekā 40 nacionālās kuģu īpašnieku organizācijas.

ICS pamata darbība ir saistīta ar Starptautiskās Jūrniecības organizācijas jeb Apvienoto Nāciju Organizācijas aģentūras, kas ir atbildīga par cilvēku dzīvības aizsardzību uz jūras un jūras vides aizsardzību, konsultēšanu. Starptautiskā Kuģniecības kamera pārstāv dažādo kuģniecības nozares uzņēmējdarbības veidu, kuri iekļauj balkeru, tankkuģu, pasažieru kuģu operatoru un konteinerkuģu līniju apkalpojošo uzņēmumu, kā arī kuģu īpašnieku un trešās puses kuģu vadības uzņēmumu, globālās intereses.

ICS konsultē arī virkni citu starpvaldību organizāciju, kuras ietekmē kuģniecību. Starp šīm organizācijām ir Starptautiskā Muitas organizācija, Starptautiskā telekomunikāciju savienība, Apvienoto Nāciju Organizācijas Tirdzniecības un Attīstības Konference un Pasaules Meteoroloģijas organizācija. Starptautiskā Kuģniecības kamera uztur ciešus sakarus ar tādām nozares organizācijām, kuras pārstāv kuģniecības, ostu, loču pakalpojumu sniegšanas, naftas rūpniecības, apdrošināšanas un klasifikācijas sabiedrību, kuras atbildīgas par kuģu inspekcijām, intereses.

## Vēsture
Starptautiskā Kuģniecības kamera tika dibināta 1921. gadā.

## Atrašanās vieta
2021. gada septembrī Starptautiskā Kuģniecības kamera pameta savus birojus Svētās Marijas cirvja (*St Mary Axe*) ielā blakus Baltijas Biržai un pārvācās uz Volsingema namu pie Tauerhilas.

## Publikācijas
Starptautiskā Kuģniecības kamera sadarbībā ar izdevniecību *[[Witherby Publishing Group|Witherby]]* ir atbildīga par vairākām jūrniecības nozarē lietotām publikācijām. 2020. gada jūnijā ICS savas jūrniecības publikācijas pirmo reizi sāka piedāvāt arī elektronisko grāmatu veidā.

Reaģējot uz Starptautiskās Jūrniecības organizācijas (*International Maritime Organization (IMO)*) pūlēm risināt kiberdrošības jautājumus Starptautiskajā drošības vadības kodeksā (*International Safety Management Code (ISM Code)*), 2019. gada novembrī ICS kopā ar Baltijas un starptautisko jūrniecības padomi (*Baltic and International Maritime Council (BIMCO)*) un *[[Witherby Publishing Group]]* izdeva kiberdrošības darba burtnīcu izmantošanai uz kuģa. 2024. gadā tika publicēts jau sestais jūrniecības darba burtnīcas izdevums.

2020. gada maijā ICS izdeva atjaunotas veselības vadlīnijas pasaules kuģniecības nozarei, lai kuģu operatori un komandas spētu droši palīdzēt jūrniekiem, kuri saskārušies ar COVID-19 pandēmijas izpausmēm.

2021. gadā ICS ar publikāciju "Jūrniecības aizsardzība - visaptverošs ceļvedis kuģu īpašniekiem, jūrniekiem un administrācijām" (*Maritime Security - A comprehensive Guide for Shipowners, Seafarers and Administrations*) izdeva norādījumus jūrniecības aizsardzības jomā.

2022. gada augustā, sadarbībā ar *Witherby* un BIMCO, ICS izdeva norādījumus jūrniecības nozarei apaugšanā ar nosaukumu "Apaugšana, bioloģiskā drošība un korpusa tīrīšana" (*Biofouling, Biosecurity and Hull Cleaning*).

2023. gadā kopā ar *Witherby Publishing Group*, kamera izdeva nozares publikācijas "Narkotiku kontrabanda un lietošana uz kuģa" (*Drug Trafficking and Drug Abuse On Board Ship*) atjaunoto versiju. 2024. gadā ICS ar *[[Witherby Publishing Group|Witherby]]* izdeva norādījumus kuģiem par to, kā pārvaldīt riskus, kas saistīti ar bezbiļetniekiem un migrantu glābšanu jūrā.

## Atsauces

## Ārējās saites
* Starptautiskās Kuģniecības kameras tīmekļa vietne